ניצחון לירוקים: קו מתח במכתש רמון יוטמן באדמה - מדע וסביבה - הארץ
ניצחון לירוקים: קו מתח במכתש רמון יוטמן באדמה
שר התשתיות הנחה את חברת החשמל להטמין את הקו באדמה ולצמצם את הפגיעה בנוף
23.02.2011 00:02 עודכן ב: 02.04.2017 10:37
המאבק הממושך של גופי שמירת הסביבה לשיקום הנוף הטבעי במכתש רמון זכה אתמול לחיזוק משמעותי. זאת לאחר הודעתו של שר התשתיות, עוזי לנדאו - בכנס אילת-אילות לאנרגיות מתחדשות - כי הנחה את חברת החשמל לפעול לכך שקו מתח עליון שאמור לעבור מעל פני השטח בתוך המכתש, יוטמן באדמה. בקרוב יתחילו דיונים בין חברת החשמל ומשרד התשתיות כדי לבחון את משמעויות ההנחיה החדשה ואת אופן יישומה. כיום מצויים באזור המכתש קו מתח גבוה ושני קווי מתח עליונים (גבוהים יותר ועוצמת הזרם שעוברת בהם גדולה יותר).
ההנחיה החדשה היא פועל יוצא של מאבק ממושך שמנהלים רשות הטבע והגנים והחברה להגנת הטבע לשיקום הנוף הטבעי במכתש רמון. נוף שנפגע קשות במשך שנים רבות כתוצאה מפעילות מחצבות והעברת קווי מתח.
"במכתש עוברים כיום שני קווי מתח עליון וקו מתח גבוה שגורמים לפגיעה קשה בנוף", הסביר אתמול סגן מנהל מחוז דרום ברשות הטבע והגנים, גלעד גבאי. "חברת חשמל רצתה לפרק את אחד מקווי המתח העליון ולהעביר אחר במקומו, מעל פני השטח. אנחנו דרשנו שהקו יהיה מוטמן באדמה". קו המתח שבו מדובר מחבר תחנת כוח ברמת חובב לאילת וחלק גדול ממנו כבר הושלם, פרט לקטע שאמור לעבור בתוך מכתש רמון - הנחשב לאחד מאתרי הטבע החשובים והייחודיים ביותר בישראל.
לדברי גבאי, אם תיושם הנחיית שר התשתיות, תפרק חברת חשמל את אחד מקווי המתח העליון הקיימים ותעביר במקומו את הקו החדש בתוך האדמה. את הקו העליון השני היא אמורה להעתיק בעתיד ולהעביר אותו בנתיב אחר גבאי מעריך כי גם קו המתח הגבוה יועתק בעתיד מהאזור, ובכך יישאר המכתש נקי מקווי חשמל. "כבר הגענו להבנות והסכמות רבות עם אנשי חברת חשמל", ציין אתמול גבאי. "אבל נדרשה גם התערבות של השר כדי לסייע להגיע להכרעה".
מכתש רמון הוא אחד מאתרי הטיולים המבוקשים בישראל וביחד עם שאר המכתשים בנגב ובהם המכתשים הקטן והגדול, הוא נחשב לתופעה גיאולוגית בעלת ייחוד עולמי. בשנים האחרונות התנהלה בו פעילות נרחבת של שיקום מחצבות בשיתוף עם הקרן לשיקום מחצבות הפועלת במסגרת משרד התשתיות. פעולות שיקום אלו כללו שחזור של קווי הנוף הטבעי, סילוק מבנים ופינוי כמויות גדולות של פסולת כרייה וחציבה. יש לציין שעדיין נשקפים איומים לדופן של המכתש הצמודה למצפה רמון עקב תוכניות בנייה שונות באזור.
קווי המתח במכתש רמון. בשנים האחרונות נערכו במקום פעולות שיקום רבות שכללו שחזור של קווי הנוף הטבעי